Diari Oficial de la Generalitat Valenciana


Sumari del DOGV 3200, del 10-03-1998 (1998/1304)

ORDRE de 3 de febrer de 1998, de la Conselleria de Benestar Social, per la qual es convoquen dues beques per a la realització de pràctiques professionals en el Gabinet de la consellera de Benestar Social.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3200

Data del DOGV
:   10-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1304


Data del document
:   03-02-1998

Organisme emissor
:   Conselleria de Benestar Social

Tipus de document
:   Ordre

ORDRE de 3 de febrer de 1998, de la Conselleria de Benestar Social, per la qual es convoquen dues beques per a la realització de pràctiques professionals en el Gabinet de la consellera de Benestar Social. [1998/X1304]
  
La Conselleria de Benestar Social, en el marc de la política adreçada a la millora i l'especialització de joves llicenciats universitaris, convoca la concessió de dues beques perquè aquests nous llicenciats puguen accedir a la realització de pràctiques professionals, en les diferents especialitats, en l'àmbit de l'administració pública.
  
Aquesta actuació està recollida en els objectius i les activitats del programa 311.10 €Direcció i Serveis Generals?, i hi ha prou consignació pressupostària en el Pressupost de la Generalitat Valenciana per a l'exercici 1998.
  
En virtut de les facultats que em confereixen el Decret 37/1997, de 26 de febrer, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i d'acord amb allò establit en el Decret 108/1992, de 6 de juliol, del Govern Valencià, pel qual es regula la concessió de beques
  
ORDENE
  
Primer
  
Procedir a la convocatòria de concurs públic per a la concessió de dues beques per a la realització de pràctiques professionals a la Conselleria de Benestar Social.
  
Segon
  
Aprovar les bases que s'adjunten com a annex I d'aquesta ordre, per les quals ha de regir-se aquesta convocatòria.
  
Tercer
  
La dotació econòmica de les beques se sufragarà a càrrec de la línia 402/000/98 (01659): ?Beques de formació per a postgraduats?, del programa pressupostari 311.10 €Direcció i Serveis Generals- dels Pressupostos de la Generalitat Valenciana per a l'exercici 1998, per un import màxim de tres milions cinc-centes vint-i-vuit mil pessetes (3.528.000 PTA.).
  
Quart
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
Cinquè
  
Contra aquesta ordre, que finalitza la via administrativa, s'hi podrà interposar recurs contenciós administratiu, d'acord amb allò previst en l'article 58 de la Llei que regula la jurisdicció contenciosa administrativa, de 27 de desembre de 1956, en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, i amb la comunicació prèvia a la Conselleria de Benestar Social, d'acord amb allò establit en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 3 de febrer de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Bases de la convocatòria per a la concessió de dues beques, per a la realització de pràctiques professionals a la Conselleria de Benestar Social.
  
Primera. Objecte
  
Les beques tenen per objecte la formació complementària, la millora i l'especialització de llicenciats en Dret i en Econòmiques i Empresarials, en l'àmbit de l'administració pública.
  
Segona. Nombre de beques i requisits de les persones sol·licitants
  
Es convoquen dues beques per a llicenciats:
  
a) una beca destinada a llicenciats en Dret que hagen finalitzat els estudis en els últims deu anys comptadors des de la data de publicació de l'ordre, i
  
b) una beca destinada a llicenciats en Ciències Econòmiques i Empresarials que hagen finalitzat els estudis en els últims deu anys comptadors des de la data de publicació de l'ordre.
  
Tercera. Dotació, duració i pagament de les beques
  
La dotació de les beques és de cent quaranta-set mil pessetes (147.000 PTA.) brutes mensuals. L'import total de la beca és de tres milions cinc-centes vint-i-vuit mil pessetes (3.528.000 PTA.)
  
Es finançaran a càrrec dels pressupostos de la Generalitat Valenciana per a 1998.
  
El període de gaudi de les beques finalitzarà el 31 de desembre de 1998. No obstant això, aquest període podrà prorrogar-se a l'exercici pressupostari de 1999 i fins un màxim de 12 mesos, incloent-hi el període de pròrroga, sempre que hi haja consignació pressupostària en l'exercici 1999.
  
L'import de la beca es pagarà mensualment, amb la certificació prèvia del secretari general de la Conselleria de Benestar Social, i l'informe previ de la cap del Gabinet de la consellera de Benestar Social, de la bona marxa de l'activitat objecte de les beques.
  
Quarta. Titulació exigida
  
Els aspirants hauran de tenir, en el moment de l'acabament del termini de presentació de la sol·licitud, el títol corresponent de llicenciat en Dret o de llicenciat en Ciències Econòmiques i Empresarials.
  
Cinquena. Formalització de sol·licituds
  
Els impresos de sol·licitud (annex II) estaran a disposició de les persones interessades en el Registre General de la Conselleria de Benestar Social (passeig de l'Albereda 16, València). Els candidats hauran de presentar-los en el Registre General mateix o tramitar-lo per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant a la fotocòpia compulsada del document nacional d'identitat (DNI) la documentació següent:
  
Currículum en què constaran les dades personals, la data i el lloc de naixement, el domicili actual, el telèfon i una foto carnet del sol·licitant.
  
Fotocòpia compulsada del títol acadèmic i certificat de l'expedient acadèmic.
  
Declaració jurada de no tenir concedida qualsevol altra beca o ajuda que poguera concedir-se per la mateixa o per similar activitat, i d'estar al corrent de les obligacions fiscals.
  
Qualsevol altre document que acredite la possessió de títols, de cursos, de conferències, de mèrits docents, d'investigació, l'experiència professional, etc. i que es desitge al·legar.
  
Sisena. Termini de presentació de sol·licituds
  
El termini de presentació de sol·licituds serà de 15 dies hàbils comptadors des del l'endemà de la publicació d'aquesta convocatòria en el Diari Oficial de la Generalitat Valenciana.
  
Setena. Selecció
  
Per a l'examen de les sol·licituds de beques es constituirà una comissió avaluadora composta pels membres següents:
  
- La directora del Gabinet de la consellera de Benestar Social.
  
- El secretari general Administratiu de la Conselleria de Benestar Social, qui actuarà com a secretari de la comissió avaluadora.
  
- El cap del Gabinet Tècnic de la Conselleria de Benestar Social.
  
La Conselleria de Benestar Social es reserva la facultat de deixar deserta totalment o parcialment l'adjudicació de les beques convocades i d'interpretar el contingut d'aquestes bases.
  
La selecció dels becaris respondrà a la puntuació obtinguda per l'aplicació del barem següent:
  
a) Coneixements de valencià: un màxim d'1 punt seguint els nivells de coneixement de valencià establits per la Junta Qualificadora de Coneixements de Valencià, d'acord amb l'escala següent:
  
Certificat Coneixement Oral??..-. 0,25 punts.
  
Certificat Coneixement Elemental?.. 0,50 punts.
  
Certificat Coneixement Mitjà???. 0,75 punts.
  
Certificat Coneixement Superior?- 1 punt.
  
b) Coneixements d'altres llengües comunitàries: fins un màxim de 2 punts.
  
c) Cursos realitzats: fins un màxim d'1 punt.
  
d) Experiència professional realitzada en les administracions públiques: fins un màxim de 2 punts.
  
e) Entrevista: un màxim de 3 punts. En l'entrevista es valorarà l'experiència professional i els coneixements de l'administració autonòmica.
  
Una vegada finalitzat el procés selectiu, la comissió elaborarà una proposta de concessió de beques que contindrà el llistat de beneficiaris i una borsa de reserva prioritzada, d'acord amb la puntuació obtinguda, per a cobrir les vacants que puguen produir-se per renúncia o abandó.
  
Vuitena. Concessió
  
Les beques seran adjudicades per resolució de la consellera de Benestar Social, a la vista de la proposta de la comissió avaluadora, en el termini d'un mes comptador des de l'endemà de l'acabament de presentació de sol·licituds. Si no hi ha resolució d'adjudicació en el termini establit anteriorment, tindrà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
Novena. Obligacions, incidències i tutoria dels becaris
  
Les beques són incompatibles amb el gaudi de qualsevol altra beca o ajuda que poguera concedir-se per la mateixa o per similar activitat. La infracció d'aquesta regla deixarà sense efecte la beca.
  
La condició de becari no genera cap relació laboral o administrativa amb la Generalitat Valenciana.
  
Els becaris, si escau, hauran de presentar la documentació acreditativa del compliment de les obligacions fiscals i amb la Seguretat Social, i a més la documentació acreditativa de tenir cobertura sanitària.
  
La consellera de Benestar Social resoldrà les incidències que es produïsquen durant el període de gaudi de les beques i podrà deixar-les sense efecte, amb l'audiència prèvia de l'interessat, si hi ha incompliment de les obligacions per part del becari o quan no realitze l'activitat que va motivar la concessió o quan deixe de reunir els requisits exigits.
  
La cap del Gabinet de la consellera de Benestar Social ordenarà les activitats i establirà la dedicació i els torns dels becaris d'acord amb els criteris dels seus serveis i mitjans.
  
Davant de les incidències, de les renúncies, dels abandons o dels incompliments que deixen vacant una beca, s'hi procedirà a cobrir-la seguint l'ordre establit en la borsa de reserva que resulte del procés de selecció.
  
Annex II
  
El Sr./la Sra. ???????????????.., amb domicili a ????.., carrer ????????????- núm. ??, amb DNI núm. ?????.. expedit a ?????.. el dia ????????.., amb telèfon ??????..
  
en nom propi, tot coneixent l'Ordre publicada en el DOGV núm. ??.. del dia ?????????, per la qual la Conselleria de Benestar Social convoca una beca per a llicenciats/des en Dret / llicenciats/des en Ciències Econòmiques i Empresarials (ratlleu allò que no pertoque) per a la realització de pràctiques professionals en la Conselleria de Benestar Social, coneixent també les condicions establides en les bases, comprometent-se d'acceptar-les, assistir i participar plenament en els programes de treball que siguen establits, donat cas que en siga adjudicatari/ària, declara que totes les dades personals, acadèmiques i professionals indicades en l'escrit són certes, i adjunta la documentació següent:
  
Fotocòpia compulsada del DNI.
  
Currículum.
  
Fotocòpia compulsada del títol o del diploma universitari.
  
Declaració jurada que indique que no gaudeix de qualsevol altra beca o ajuda que poguera concedir-se per la mateixa o per similar activitat.
  
Altres documents que acrediten la possessió de títols, de cursos, de seminaris, de conferències, de mèrits docents, d'investigació, etc., i que s'adjunten.
  
SOL·LICITA que es considere admesa aquesta instància i la documentació a l'efecte d'allò establit en la convocatòria de beques.
  
València, d de 1998
  
Signatura de la persona interessada
  
GABINET DE LA CONSELLERA DE BENESTAR SOCIAL.
  
IV. ADMINISTRACIÓ DE JUSTÍCIA
  
a) EDICTES I CÈDULES DE NOTIFICACIÓ